
Ministru kabineta rīkojums Nr. 528
Rīgā 2022. gada 14. jūlijā (prot. Nr. 36 84. §)
Par sociālās korekcijas izglītības iestādes "Naukšēni" likvidāciju
· 1. Saskaņā ar Izglītības likuma 23. panta pirmo daļu un Valsts pārvaldes iekārtas likuma 15. panta ceturtās daļas 3. punktu ar 2022. gada 1. oktobri likvidēt Izglītības un zinātnes ministrijas (turpmāk – ministrija) padotībā esošo valsts izglītības iestādi – sociālās korekcijas izglītības iestādi "Naukšēni" (turpmāk – izglītības iestāde).
· 2. Izglītības iestādes tiesību, saistību, mantas un uz laiku glabājamo dokumentu pārņēmējs ar 2022. gada 1. oktobri ir Valmieras tehnikums. Izglītības iestādes finanšu līdzekļu pārņēmēja ar 2022. gada 1. oktobri ir ministrija.
· 3. Ministrijai līdz 2022. gada 1. augustam izveidot izglītības iestādes likvidācijas komisiju (turpmāk – komisija). Komisijai:
· 3.1. līdz 2022. gada 30. septembrim nodrošināt izglītības iestādes materiālo un finanšu līdzekļu inventarizāciju, nosakot mantas vērtību, prasību un saistību apjomu, kā arī mantas, saistību un uz laiku glabājamo dokumentu nodošanu Valmieras tehnikumam un finanšu līdzekļu nodošanu ministrijai;
· 3.2. līdz 2022. gada 31. oktobrim sagatavot izglītības iestādes slēguma bilanci.
· 4. Izglītības iestādes direktoram līdz 2022. gada 30. septembrim sakārtot visus izglītības iestādes pastāvīgi un uz laiku glabājamos dokumentus, tostarp personāla dokumentus, atbilstoši dokumentu un arhīvu pārvaldības noteikumiem un nodot tos glabāšanā Latvijas Nacionālajā arhīvā.
· 5. Ar izglītības iestādes likvidāciju saistītos izdevumus segt no ministrijas budžeta programmas 01.00.00 "Vispārējā izglītība" apakšprogrammā 01.03.00 "Sociālās korekcijas izglītības iestāde" 2022. gadam izglītības iestādei apstiprinātajiem valsts budžeta līdzekļiem.

